Voimalan lapa murtui, katkesi ja putosi lopulta maahan. Kuva: Marjaana Juola

Mäkikankaan tuulipuistossa Pyhäjoen Yppärissä sattui keskiviikkona erikoinen onnettomuus, kun yhdestä tuulimyllystä katkesi lapa.

"Kello 10.15 lapa hajosi. Kaikki voimalat pysäytettiin välittömästi, ja sähköasemalta katkaistiin sähköt. Alue eristettiin ja tiet katkaistiin, jotta kukaan ei varmasti pääse alueelle", Wpd Finland Oy:n toimitusjohtaja Esa Holttinen kuvailee tapahtumien kulkua.

Katkennut lapa jäi ensin roikkumaan pysäytetystä roottorista, mutta tipahti noin tuntia myöhemmin alas voimalan juurelle.

"Tuolloin alue oli jo eristetty. Henkilövahinkoja tai läheltä piti -tilanteita ei tullut", Holttinen vakuuttaa.

Holttisen mukaan kyseinen mylly on vielä koekäytössä, eikä sitä ole virallisesti vastaanotettu voimalatoimittajalta. Koekäyttöä on kestänyt reilun kuukauden ajan.

Katkeamisen syy on vielä täysi mysteeri. Laitetoimittajan onnettomuustutkijat ovat matkalla paikalle selvittämään tapausta.

Holttisen mukaan ensimmäistäkään alueen voimalaa ei käynnistetä ennen kuin laitetoimittajalta on riittävät selvitykset asiasta. Alueella on koekäytössä viisi voimalaa.

Lavan katkeaminen on äärimmäisen harvinaista. Holttinen ei ole moiseen aiemmin törmännyt.

"Wpd:llä on lähemmäs 2 000 voimalaa ympäri maailmaa, ja nyt on ensimmäinen kerta, kun yhtiön voimaloille käy jotain tällaista."